Komisijos reglamentas (EB) Nr. 2307/2003
2003 m. gruodžio 29 d.
iš dalies keičiantis Reglamentą (EB) Nr. 2550/2001 dėl vietovių, kuriose galima gauti ožkų priemoką
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gruodžio 19 d. Tarybos reglamentą (EB) Nr. 2529/2001 dėl bendro avienos ir ožkienos rinkos organizavimo [1], ypač į jo 4 straipsnio 2 dalį,
kadangi:
(1) 2001 m. gruodžio 21 d. Komisijos reglamento (EB) Nr. 2550/2001, nustatančio išsamias Tarybos reglamento (EB) Nr. 2529/2001 dėl bendro avienos ir ožkienos rinkos organizavimo priemokų schemos taikymo taisykles ir iš dalies keičiančio Reglamentą (EB) Nr. 2419/2001 [2] su pakeitimais, padarytais Reglamentu (EB) Nr. 623/2002 [3], I priede išvardintos vietovės, kuriose ožkienos gamintojai gali gauti priemoką.
(2) Tolesnis patikrinimas parodė, kad reikėtų atnaujinti geografinių vietovių sąrašą. Atlikusios užjūrio departamentų ožkininkystės sistemos analizę, Prancūzijos valdžios institucijos nustatė, kad tie departamentai atitinka Reglamento (EB) Nr. 2529/2001 4 straipsnio 2 dalyje nustatytus kriterijus.
(3) Toks atnaujinimas nepažeidžia galimybės atlikti Reglamento (EB) Nr. 2529/2001 4 straipsnio 2 dalyje nustatytų sąlygų pagalbai gauti ex post patikrinimų.
(4) Šiame reglamente numatytos priemonės atitinka Avininkystės ir ožkininkystės vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2550/2001 I priedas pakeičiamas pridedamu priedu.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2004 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 29 d.